Carrie Fisher

Carrie Frances Fisher () oli yhdysvaltalainen näyttelijä, käsikirjoittaja ja kirjailija. Hän näytteli muun muassa prinsessa Leian roolissa Tähtien sota -elokuvissa ja myös elokuvissa Shampoo (1975), The Blues Brothers (1980), Hannah ja sisaret (1986), Piru naapurissa (1989) ja Kun Harry tapasi Sallyn (1989).

Fisher kirjoitti osittain omaelämäkerrallisia romaaneja, kuten Postcards from the Edge, jonka elokuvaversio Terveisiä unelmien reunalta sai ensi-iltansa vuonna 1990.

 Nuoruus 

Carrie Fisher syntyi Los Angelesin Burbankissa. Hänen äitinsä oli näyttelijä Debbie Reynolds ja isänsä laulaja Eddie Fisher. Hänen sukujuurensa olivat isänsä puolelta venäjänjuutalaiset ja äitinsä puolelta irlantilais-englantilaiset. 

Fisherin vanhemmat erosivat tytön ollessa kaksivuotias, ja hänen isänsä meni uusiin naimisiin näyttelijä Elizabeth Taylorin kanssa. Hänen äitinsä meni seuraavana vuonna naimisiin kenkäkauppaketjun omistavan Harry Karlin kanssa. Fisher kävi nuoruudessaan Beverly Hills High Schoolia, mutta keskeytti koulun voidakseen seurata äitiään showalalle. Fisher oli kaksitoistavuotiaasta saakka esiintynyt äitinsä kanssa Las Vegasissa, ja vuonna 1973 hän vieraili Broadway-näytelmässä Irene, jossa hänen äitinsä näytteli pääroolissa.

 Ura 
 1970-luku 

pienois|pysty|Carrie Fisher vuonna 1978.
Kahdeksantoista kuukauden ajan Fisher kävi Central School of Speech and Drama -koulua Lontoossa. Hänen ensimmäinen elokuvansa oli vuoden 1975 Shampoo. Vuonna 1977 Fisher esiintyi George Lucasin ohjaamassa scifi-elokuvassa Tähtien sota: Episodi IV – Uusi toivo. Hän esitti kapinallisjoukkoa johtavaa prinsessa Leia Organaa vastanäyttelijöinään Mark Hamill ja Harrison Ford. Elokuva oli suuri menestys ja teki Fisheristä kuuluisan.

 1980-luku 

1980-luvun alussa Fisher teki pienen roolin elokuvassa The Blues Brothers (1980). Samana vuonna hän esiintyi Broadway-näytelmässä Censored Scenes From King Kong. Roolinsa Leiana hän uusi Tähtien sota -trilogian toisessa osassa Imperiumin vastaisku (1980). Kolme vuotta myöhemmin Fisher näytteli jälleen Tähtien sodassa pääosassa trilogian kolmannessa osassa Jedin paluu. Hänen trilogian viimeisessä osassa käyttämänsä kultainen bikiniasu nousi suureen suosioon.

1980-luvun alkupuolella ja puolivälissä Fisherillä oli ongelmia päihteiden ja masennuksen kanssa. Hän teki joukon rooleja elokuvissa, jotka jäivät unohduksiin.

Vuonna 1987 Fisher kirjoitti ensimmäisen romaaninsa Terveisiä unelmien reunalta, joka on hieman muunneltu teos hänen omasta elämästään ja käsittelee satiiriseen tyyliin esimerkiksi hänen huumeriippuvuuttaan. Kirja menestyi myyntilistoilla ja sai Los Angeles Pen -palkinnon. Vuonna 1989 Fisher näytteli sivuroolin elokuvassa Kun Harry tapasi Sallyn.

 1990-luku 

Vuonna 1990 Fisherin menestyskirjasta Terveisiä unelmien reunalta tehtiin elokuvaversio, jonka pääosissa nähtiin Meryl Streep ja Shirley MacLaine. Fisher itse kirjoitti elokuvan käsikirjoituksen. 1990-luvulla Fisher esiintyi vain muutamassa elokuvassa, mutta vieraili lisäksi myös televisiosarjoissa. Fisherin 1990-luvun elokuvia on Austin Powers – kumma jätkä vuodelta 1997. Hän esitti elokuvassa Mike Myersin näyttelemän nimihenkilön Austin Powersin terapeuttia. Vuosikymmenen alkupuoliskolla Fisher julkaisi kaksi romaania Surrender the Pink (1991) ja Delusions of Grandma (1993).

 2000-luku 

Kauhuelokuvassa Scream 3 (2000) Fisher esitti näyttelijää, joka sekoitetaan Carrie Fisheriin. Hänen vuorosanoihinsa kuului kohta, jossa näyttelijä kertoo hakeneensa prinsessa Leian roolia. Hän jatkaa, että rooli annettiin hänen sijastaan kuitenkin tytölle, joka meni sänkyyn ohjaaja Lucasin kanssa. Fisher kirjoitti kyseisen kohdan itse. Vuotta myöhemmin ilmestyneessä elokuvassa Jay ja Silent Bob iskevät takaisin esiintyi myös Mark Hamill, joka aikoinaan esitti Luke Skywalkeria Tähtien sota -trilogiassa. Fisher ja Hamill eivät kuitenkaan tienneet toinen toisensa osallistumisesta elokuvaan, ja asia selvisi heille vasta kuvausten päätyttyä. Vuonna 2001 valmistui Fisherin käsikirjoittama ja tuottama elokuva Leidit lavalla, jonka päärooleja näyttelivät muun muassa hänen äitinsä Debbie Reynolds ja Elizabeth Taylor.

Näyttelijän ja kirjailijan uransa lisäksi Fisher oli yksi Hollywoodin tunnetuimpia ”script doctoreita”, joiden tehtävä on parannella muiden kirjoittamia käsikirjoituksia. Fisher tohtoroi käsikirjoitusta esimerkiksi Steven Spielbergin vuoden 1991 elokuvaan Hook – Kapteeni Koukku. Hänen viimeinen romaaninsa on The Best Awful There Is (2004).

 2010-luku 

Fisher näytteli jälleen prinsessa Leian roolissa vuonna 2015 ensi-iltansa saaneessa elokuvassa Star Wars: The Force Awakens. Syksyllä 2016 ilmestyi Fisherin uusi kirja The Princess Diarist, jonka kirjoittamisessa hän on hyödyntänyt oikeita päiväkirjamerkintöjään Tähtien sodan kuvauksien ajalta. Fisher ehti ennen kuolemaansa näytellä omat kohtauksensa vuonna 2017 ensi-iltaan tulleeseen Star Wars: The Last Jedi -elokuvaan.

 Kuoleman jälkeen 

Fisher sai postuumisti kuusi vuotta kuolemansa jälkeen vuoden 2023 toukokuussa tähden Hollywoodin Walk of Famelle.

 Yksityiselämä 

Fisher oli vuosina 1983–1984 naimisissa muusikko Paul Simonin kanssa. Avioliiton aikana hän sai keskenmenon. Myöhemmin hänellä oli suhde Hollywood-agentti Bryan Lourdin kanssa. Pariskunnalla on yksi lapsi. Suhteen päätyttyä Fisher tapaili senaattori Christopher Doddia ja oli kihloissa näyttelijä Dan Aykroydin kanssa. Fisher kertoi avoimesti huume- ja lääkeongelmastaan sekä kamppailustaan sairastamansa kaksisuuntaisen mielialahäiriön kanssa. Fisherillä oli kolme kuukautta kestänyt suhde Harrison Fordin kanssa vuonna 1976 ensimmäisen Tähtien sodan kuvausten aikana.

Fisher sai sydänkohtauksen 23. joulukuuta 2016 kesken lennon matkalla Lontoosta Los Angelesiin. Perillä hänet vietiin sairaalaan, jossa hän kuoli neljä päivää myöhemmin 60-vuotiaana. Hän ei tullut tajuihinsa ennen kuolemaansa. Ruumiinavauksessa paljastui, että Fisher oli ennen kuolemaansa nauttinut kokaiinia, heroiinia ja MDMA:ta eli ekstaasia. Hänen tuhkansa haudattiin jättimäisen Prozac-kapselin näköiseksi tehdyssä uurnassa.

Fisherin äiti, näyttelijä Debbie Reynolds kuoli vain päivä tyttärensä jälkeen.

 Valikoitu filmografia 

 Vuosi Elokuva Rooli 1975  Shampoo  Lorna Karpf 1977  Tähtien sota  prinsessa Leia Organa 1980  Imperiumin vastaisku The Blues Brothers  Mysteerinainen 1981  Sateenkaaren alla  Annie Clark 1983  Jedin paluu  prinsessa Leia Organa 1984  Garbon jäljillä  Lisa Rolfe 1985  Kohtalon kalossi  Paula 1986  Hannah ja sisaret  April Hollywood Vice Squad  Betty Melton  1987  Riemurasia – unohtumaton televisioilta   The Time Guardian  Petra 1988  Hänet täytyy tappaa  Nadine Boynton 1989  Piru naapurissa  Carol Peterson Loverboy  Monica Delancy Kun Harry tapasi Sallyn  Marie She’s Back  Beatrice 1990  Kosto on suloista  Linda Vaarallinen syrjähyppy  Iris Turner-Hunter 1991  Riiviö-Fred  Janie Saippuakuplia  Betsy Faye Sharon 1992  Minun elämäni  Claudia Curtis 2000  Scream 3  Bianca 2001  Sydäntenmurskaajat  neiti Surpin Jay and Silent Bob Strike Back  nunna 2002  A Midsummer Night’s Rave  Mian äiti 2003  Charlien enkelit: Kurvit suoriksi  abbedissa Wonderland Murders  Sally Hansen 2004  Stateside  rouva Dubois 2005  Undiscovered  Carrie 2007  Cougar Club  Glady Goodbey 2008  Naiset  Bailey Smith 2009  Fanboys  lääkäri White Lightnin'  Cilla Sorority Row  rouva Crenshaw 2015  Star Wars: The Force Awakens  kenraali Leia Organa 2017  Star Wars: The Last Jedi 2019  Star Wars: The Rise of Skywalker

 Bibliografia 

Romaanit






Tietokirjallisuus




Käsikirjoitukset
 Terveisiä unelmien reunalta (Postcards from the Edge), 1990
 Leidit lavalla (These Old Broads), 2001
 E-Girl, 2007

Näytelmät
 Wishful Drinking, 2006
 Wishful Drinking, 2008 
 A Spy in the House of Me, 2008

 Lähteet 

 Aiheesta muualla 

 Viralliset kotisivut

Luokka:Yhdysvaltalaiset näyttelijät
Luokka:Yhdysvaltalaiset kirjailijat
Luokka:Yhdysvaltalaiset elokuvakäsikirjoittajat
Luokka:Vuonna 1956 syntyneet
Luokka:Vuonna 2016 kuolleet
Luokka:Seulonnan keskeiset artikkelit
Luokka:Amerikanjuutalaiset
Luokka:Amerikanirlantilaiset
Luokka:Amerikanenglantilaiset